**Nr. 18 / 2018 2018 m. balandžio 18 d.**

**RenESansas: Luca Jahier, naujasis EESRK pirmininkas, prisiekia atgaivinti piliečių pasiryžimą kurti darnią Europą**

**Luca Jahier** (Italija) išrinktas 32-uoju Europos ekonomikos ir socialinių reikalų komiteto (EESRK), ES institucijos, atstovaujančios organizuotai pilietinei visuomenei, pirmininku, kuris jai vadovaus ateinančius dvejus su puse metų. Naujų dviejų pirmininko pavaduotojų pareigas eis **Milena Angelova** (Bulgaria), atsakinga už biudžetą, ir **Isabel Caño Aguilar** (Ispanija), atsakinga už komunikaciją.

Savo įkvepiančioje kalboje, pasakytoje balandžio 18 d. EESRK plenarinėje sesijoje, kuri užbaigė **Georges'o Dassiso** pirmininkavimo laikotarpį, naujasis pirmininkas L. Jahier išdėstė keturis savo programos prioritetus, kuriuos sudaro: **darnus vystymasis, taikos skatinimas, kultūros vaidmens stiprinimas** ir **Europos jaunimo vaidmens stiprinimas.**

„Aš jus visus kviečiu kartu su manimi skatinti piliečius aktyviai dalyvauti mūsų darnios Europos ateities kūrime. Kviečiu kartu su manimi svajoti apie vėl gyvybingą Europą ir kartu dirbti vardan antrojo Europos Renesanso!“ Taip **L. Jahier** kalbėjo 350 narių institucijai, kurios naujai paskirtas Biuras, patikėdamas nemažą skaičių aukštesnių pareigų moterims, rodo puikų lyčių lygybės pavyzdį.

„Europai – kol kas neįveikusiai didelio skurdo ir migracijos krizės, taip pat patiriančiai menką pasitikėjimą jos demokratinėmis institucijomis – būtų naudinga galinga humanistinė revoliucija ir į renesansą panaši transformacija“, – pridūrė **L. Jahier**, tikėdamasis, kad jo keturi prioritetai, numatyti „suvienijančioje, į ateitį orientuotoje darbotvarkėje“, galėtų suteikti šiam „**renESansui**“ realią galimybę.

Pirmininko programoje labiausiai akcentuojamas **darnus vystymasis**, kuriuo turėtų būti grindžiamos visos pertvarkos, suformuosiančios rytdienos Europą: ketvirtoji pramonės revoliucija, žiedinė ir mažo anglies dioksido ekonomika, didėjantys iššūkiai ES vertybėms, pavojai taikai ir stabilumui prie ES sienų ir daugelis kitų.

Principu „iš apačios į viršų“ pagrįstos iniciatyvos, kuriose dalyvauja vietos ir regionų valdžios institucijos, piliečiai ir pilietinė visuomenė, turės atlikti svarbų vaidmenį siekiant ekonomikos suklestėjimo, kartu užtikrinant aplinkos tvarumą ir socialinę įtrauktį.

Antrasis L. Jahiero prioritetas yra **taikos skatinimas**, kadangi dabartiniu metu, kai ES tenka atremti tokius iššūkius kaip „Brexit‘as“, auganti įtampa Vakarų Balkanuose ir plintantis terorizmas bei nedemokratiška praktika kai kuriose valstybėse narėse, taika nėra savaime suprantamas dalykas.

Trečiasis naujo pirmininkavimo laikotarpio prioritetas – **kultūros vaidmens stiprinimas**. L. Jahier kultūrą laiko vienijančia ir mobilizuojančia Europos jėga, pagrįsta bendru paveldu, istorija ir vertybėmis. „Kultūra gali mums padėti įveikti dabartinę sisteminę, politinę ir tapatybės krizę Europoje ir paskatinti svajoti, kurti naujas perspektyvas“, – pabrėžė **naujasis pirmininkas.**

Paskutinis prioritetas – padaryti **jaunimą** pokyčių varomąja jėga ir suteikti jam pelnytą erdvę bei galimybę išsakyti savo nuomonę.

Gerai įvertindamas savo pirmtako **G. Dassiso** darbą sprendžiant tokius svarbius klausimus kaip migracija, socialinis ramstis ir Europos ateitis, **L. Jahier** sakė, jog norėtų toliau eiti šiuo keliu ir suteikti EESRK dar svarbesnį vaidmenį kovojant su nacionalistinėmis ir populistinėmis tendencijomis, kurios daugelyje valstybių narių stiprėja, taip pat sprendžiant mažėjančios erdvės pilietinei veiklai problemą.

Jis teigė, kad EESRK norėtų aktyviai dalyvauti būsimuose „strateginiuose veiksmuose“ – ES aukščiausiojo lygio susitikime dėl Europos ateities ir Prezidento E. Macrono konsultacijose su piliečiais. Komitetas taip pat turi stiprinti bendradarbiavimą su kitomis ES institucijomis ir dialogą su plačiąja pilietine visuomene visose ES šalyse.

„Turime galimybę suteikti naują postūmį Europos pilietinės visuomenės dalyvavimui. Rytdienos Europai reikia mūsų drąsos; privalome drįsti *įsivaizduoti* naują pasaulį. Negalime švaistyti laiko, nes daugelio istorinių pralaimėjimų priežastį galime glaustai nusakyti dviem žodžiais: per vėlu“, – užbaigė savo kalbą **L. Jahier**.

Savo inauguracinėse kalbose abi pirmininko pavaduotojos kalbėjo apie EESRK darbo svarbą ir vertingumą.

„EESRK tenka išskirtinis ir svarbus vaidmuo, kadangi jis turi galimybę pateikti suderintą socialinių partnerių ir organizuotos pilietinės visuomenės nuomonę, kaip veiksmingiau bendradarbiauti, kad būtų pasiekta didesnė vienybė ir labiau federacinė Europa... Manau, kad Europos Sąjungos Tarybai pirmininkaujančios Bulgarijos šūkis „mūsų stiprybė – vienybėje“ yra tiesiogiai su tuo susijęs ir turėtų būti visapusiškai remiamas“, – sakė **M. Angelova**, kuri bus atsakinga už EESRK biudžetą.

Už komunikaciją atsakinga išrinktoji pirmininko pavaduotoja **Caño Aguilar** pasakė: „Mes esame darbuotojų, darbdavių, aktyvistų, savanorių, vartotojų, neįgaliųjų ir ūkininkų balsas. Esame cementas, paklojęs pamatus Europai, ant kurių ji stovi šiandieną ir stovės ateityje. Komitetas yra tikroji dialogo vieta, tiltas tarp Europos institucijų ir variklis, verčiantis viską judėti. Mūsų toks vaidmuo – įsiklausyti ir perduoti žinią kitiems.“

**Bendra informacija**

* **Luca Jahier (IT)**: EESRK pirmininkas, nuo 2011 m. iki 2018 m. ėjo Įvairių interesų grupės pirmininko pareigas, [pirmininko tinklalapis](https://www.eesc.europa.eu/en/about/political-organisation/eesc-president)
* **Milena Angelova (BG):** EESRK pirmininko pavaduotoja, nuo 2011 m. iki 2018 m. ėjo Darbdavių grupės pirmininkės pareigas, [pirmininko pavaduotojos tinklalapis (biudžetas](https://www.eesc.europa.eu/en/about/political-organisation/vice-president-budget))
* **Isabel Caño Aguilar (ES):** EESRK pirmininko pavaduotoja, nuo 2013 m. iki 2018 m. ėjo Tvaraus vystymosi observatorijos pirmininko pavaduotojos pareigas, Darbuotojų grupė [pirmininko pavaduotojos tinklalapis (komunikacija](https://www.eesc.europa.eu/en/about/political-organisation/vice-president-comm))
* [EESRK organizacinė struktūra (politinė) 2018–2020 m.](https://www.eesc.europa.eu/en/about/political-organisation/vice-president-comm)
* Kitaip nei EESRK nariai, kurie renkami penkerių metų kadencijai, pirmininkas ir du pirmininko pavaduotojai renkami iš trijų grupių (Darbdavių, Darbuotojų ir Įvairių interesų grupė) rotacijos principu dvejų su puse metų kadencijai. Jie išrenkami paprasta balsų dauguma steigiamojoje sesijoje, kuri šia proga įvyko balandžio 18 d. Tai vadinama Komiteto sudėties atnaujinimu įpusėjus kadencijai. Išrinktasis pirmininkas išdėsto savo kadencijos darbo programą. **Pirmininkas** atsako už sklandžią Komiteto veiklą ir atstovauja EESRK santykiuose su kitomis institucijomis ir organais. **Du pirmininko pavaduotojai** renkami iš dviejų grupių, kurioms nepriklauso pirmininkas, ir yra atitinkamai atsakingi už komunikaciją ir biudžetą.
* EESRK sudaro 350 narių, atstovaujančių visoms 28 ES valstybėms narėms. EESRK narius nacionalinių vyriausybių teikimu penkerių metų kadencijai skiria Europos Sąjungos Taryba. Paskirti nariai dirba **nepriklausomai**, atstovaudami visų ES piliečių interesams. Komiteto nariai nėra politikai, jie yra darbdaviai, profesinių sąjungų ir įvairių grupių, pavyzdžiui, ūkininkų, vartotojų ir aplinkos apsaugos organizacijų, socialinės ekonomikos, MVĮ, laisvųjų profesijų ir asociacijų, atstovaujančių neįgaliesiems, savanoriškos veiklos sektoriaus, lyčių lygybės srities, jaunimo, akademinės bendruomenės ir kt. atstovai.

**Išsamesnės informacijos prašytume kreiptis į**

Laura Lui, EESRK Spaudos skyrius

E. paštas [press@eesc.europa.eu](mailto:press@eesc.europa.eu)

Tel.+ 32 2 546 9189

**@EESC\_PRESS**

VAIZDO KLIPAS. Ką pavyko pasiekti EESRK?  
[VIDEO: How has the EESC made a difference](http://www.eesc.europa.eu/?i=portal.en.videos.41081)

*Europos ekonomikos ir socialinių reikalų komitetas atstovauja įvairioms organizuotos pilietinės visuomenės ekonominėms ir socialinėms grupėms. Komitetas yra patariamasis organas, įkurtas 1957 m. Romos sutartimi. Patariamojo organo statusas suteikia Komiteto nariams, taigi ir jų atstovaujamoms organizacijoms, galimybę dalyvauti ES sprendimų priėmimo procese. Komitetą sudaro 350 narių iš visos Europos. Juos skiria Europos Sąjungos Taryba.*